Die vooruitsig om te bou - Solidariteit Tydskrif
Solidariteit Tydskrif › 2019 – Uitgawe 4 › Die vooruitsig om te bou
2019 – Uitgawe 4 Redakteursbrief
Die vooruitsig om te bou
Dit voel vir my of 'n mens hierdie tyd van die jaar 'n ekstra hupstoot nodig het om uit die bed uit op te staan en jou kragte bymekaar te skraap om die dag aan te pak. Dit het nie net te doen met die koue daarbuite nie: Ek merk op dat almal om my se energievlakke maar boomskraap is, en dat almal nuwe woema kort om die tweede helfte van die jaar aan te pak.
Ek het my nuwe woema die afgelope paar weke gekry uit dié boodskap: "Bou om te bly". Die rede waarom dit my nuwe krag en hoop gegee het om met 'n wip in my stap uit die bed te klim (weliswaar 'n klein wip, want dit is regtig koud in die oggend!), is omdat ons werklik 'n verskil kan maak sonder om te voel ons enigste opsie is landuit.
In hierdie uitgawe wys ons jou graag hoekom jy ook nuwe woema kan kry uit hierdie belowende bouplan waarmee ons kan "bou om te bly".
Dr. Dirk Hermann, bestuurshoof van Solidariteit, noem met reg dat baie mense bekommerd is oor die rigting waarin Suid-Afrika beweeg. Die staat word swak regeer, wat direkte gevolge vir elkeen van ons inhou. Emigrasie is weer op almal se lippe. In 'n opname deur die Solidariteit Navorsingsinstituut (SNI) is bevind dat 67% jongmense onder 40 aan emigrasie dink. Dit is 'n noodroep van jongmense dat hulle bekommerd is, maar dat hulle tog graag hier wil bly. Mense voel gefrustreer, maar die meerderheid kan of wil nie emigreer nie. Hulle het dus geen alternatief nie; hulle bly net hier.
Om geen alternatief te hê nie, is 'n kragtige politieke wapen. Ons bly net hier, en daarom gaan ons net hier bou. Ons bly dus, maar ons gaan nie stilbly en stilsit nie.
Solidariteit se antwoord lê in 'n totale netwerk van werk – in kort, die Solidariteit NetWerk.
Solidariteit bou al vir die afgelope 20 jaar aan só 'n netwerk en die verskillende dele van die netwerk is nou sterk genoeg dat dit deur 'n behoorlike stelsel aan mekaar gekoppel kan word.
Solidariteit bou ook fisies aan die toekoms. Een van hierdie monumente wat beplan word, sal in September gestalte begin kry. Hierdie groot stap is die bou van 'n nuwe kampus vir Sol-Tech. Die projek gaan sowat R300 miljoen beloop en die kampus gaan ook vir koshuise en sportvelde voorsiening maak. Die grond is reeds aangekoop, bouplanne is opgetrek en bouwerk gaan reeds vanjaar begin.
Ons nooi jou uit om te kom kyk waar ons hierdie kampus gaan bou en hoe dit gaan lyk tydens 'n spoggeleentheid op 13 September. Die nuwe kampus is geleë op Solomon Mahlangu-rylaan, reg langs die Waterkloof-lugmagbasis en skuins oorkant HI-Q Dastek. Die ingang op Solomon Mahlangu-rylaan sal duidelik aangedui word. Verrigtinge skop af om 11:00.